b'\n_START_ARTICLE_\nPape\xc5\xbe Gregor III.\n_START_SECTION_\n\xc5\xbdivljenjepis\n_START_PARAGRAPH_\nTakoj po Gregorjevem pogrebu oziroma \xc5\xbee po smrti 11. februarja 731 so Rimljani z \xc5\xbee davno nevidenim soglasjem izvolili redovnika benediktinca Gregorja na apostolski sede\xc5\xbe, ki je bil svojemu predniku podoben ne le po imenu, ampak tudi po svojih lastnostih. Po rodu je bil Sirec in je torej znal dobro tudi gr\xc5\xa1\xc4\x8dino. Kljub temu pa ravenskemu eksarhu izvolitev ni ugajala in zato so ga \xe2\x80\x93 po dospeli potrditvi \xe2\x80\x93 lahko posvetili za rimskega \xc5\xa1kofa \xc5\xa1ele 18. marca. Gregor je takoj sklical na sinodo zahodne \xc5\xa1kofe v zvezi z uni\xc4\x8devanjem svetih kipov in podob (ikonoklazem) pod bizantinskim cesarjem Leonom. V Rim je pri\xc5\xa1lo 93 \xc5\xa1kofov, ki so soglasno izjavili, da \xc2\xbbkdor odslej naprej podobe Gospoda Jezusa, brezmade\xc5\xbene Device Marije, svetih apostolov in svetnikov oddaljuje iz njihovih prostorov, jih uni\xc4\x8duje ali zani\xc4\x8duje, ne sme prejeti Gospodovega telesa in krvi (obhajila) ter naj bo izob\xc4\x8den iz cerkvenega ob\xc4\x8destva.\xc2\xab\n_START_SECTION_\nDela\n_START_PARAGRAPH_\nPape\xc5\xbe je podpiral pri misijonarjenju na Bavarskem svetega Bonifacija.\n_START_SECTION_\nSmrt\n_START_PARAGRAPH_\nPape\xc5\xbe Gregor III. je umrl v Rimu dne 28. novembra 741. in je pokopan v cerkvi svetega Petra v Vatikanu blizu svojih slavnih predhodnikov in svetnikov Gregorja Velikega in Gregorja II.'